การบินไทย กลับมาให้บริการเส้นทางบินตรงสู่ฟุกุโอกะ ประเทศญี่ปุ่น พร้อมจัดโปรโมชันราคาพิเศษ เริ่ม 30 ตุลาคมนี้
บริษัท การบินไทย จำกัด (มหาชน) แจ้งว่า ตั้งแต่วันที่ 30 ตุลาคมนี้เป็นต้นไป สายการบิน  กลับมาให้บริการเส้นทางบินสู่ฟุกุโอกะ ประเทศญี่ปุ่น ในตารางบินฤดูหนาว 2565-2566 ประกอบด้วยเที่ยวบินที่ ทีจี 648 เส้นทาง กรุงเทพฯ - ฟุกุโอกะ ออกจากกรุงเทพฯ เวลา 01.00 น. ถึงฟุกุโอกะ เวลา 08.10 น. (เวลาท้องถิ่น) เที่ยวบินที่ ทีจี 649 เส้นทาง ฟุกุโอกะ - กรุงเทพฯ ออกจากฟุกุโอกะ เวลา 11.40 น. (เวลาท้องถิ่น) ถึงกรุงเทพฯ เวลา 15.40 น.ทั้งนี้ เพื่อต้อนรับการกลับมาทำการบินสู่ฟุกุโอกะ การบินไทยจัดโปรโมชันบัตรโดยสารราคาพิเศษเส้นทางไป-กลับ กรุงเทพฯ-ฟุกุโอกะ ชั้นประหยัดต่อท่าน เริ่มต้นที่ 15,385 บาท ชั้นธุรกิจต่อท่าน เริ่มต้นที่ 59,920 บาท สำรองที่นั่งและออกบัตรโดยสารตั้งแต่บัดนี้ – 7 ตุลาคม 2565  เดินทางได้ตั้งแต่วันที่ 30 ตุลาคม – 15 ธันวาคม 2565 บัตรโดยสารราคาพิเศษนี้ เป็นราคาบัตรโดยสารชั้นประหยัดและชั้นธุรกิจ สำหรับเดินทางด้วยเที่ยวบินของการบินไทย รวมค่าภาษีและค่าธรรมเนียมทุกประเภทแล้ว และเป็นบัตรโดยสารแบบมีเงื่อนไข (ค่าภาษี และค่าธรรมเนียม เปลี่ยนแปลงตามอัตราแลกเปลี่ยน ณ วันที่ออกบัตรโดยสาร) ผู้สนใจสามารถสอบถามรายละเอียดตารางบิน พร้อมสำรองที่นั่งและออกบัตรโดยสาร ได้ที่เว็บไซต์ thaiairways.com สำนักงานขายการบินไทย ตัวแทนจำหน่ายบัตรโดยสาร หรือTHAI Contact Center โทร. 0-2356-1111 ทุกวัน (ตลอด 24 ชม.)